
Συναυλία βυζαντινής μουσικής στην ενορία  του Αγίου Δημητρίου 
Με συναισθήματα βαθιάς κατάνυξης οι ενορίτες του Ιερού Ναού Αγίου Δημητρίου  παρακολούθησαν, χθες βράδυ, τη συναυλία βυζαντινής μουσικής, που δόθηκε στην αίθουσα ‘’Δημήτριος Λαμπρόπουλος’’ της ενορίας, ως μια ελάχιστη συμβολή στη μνήμη των Πεντεκαίδεκα Μαρτύρων. 
Το σύνολο ιεροψαλτών ‘’ Χοροστασία’’ με χοράρχη τον πρωτοψάλτη Σπυρίδωνα Πλούμπη απέδωσε εκκλησιαστικούς ύμνους ενώ τη σκυτάλη παρέλαβε στη συνέχεια η χορωδία του 2ου Πειραματικού Γυμνασίου Κιλκίς, η οποία τραγούδησε κλασικές συνθέσεις του Μάνου Χατζηδάκι.
Στην εκδήλωση, η οποία ήταν ενταγμένη στο εορταστικό πρόγραμμα των Πεντεκαίδεκα Μαρτύρων του Δήμου Κιλκίς, παρέστησαν ο Σεβασμιώτατος Μητροπολίτης Πολυανής και Κιλκισίου κ.κ. Βαρθολομαίος, ο Δήμαρχος Κιλκίς Δημήτρης Κυριακίδης, ο Προϊστάμενος του Ναού και Πρωτοσύγκελλος της Ιεράς Μητροπόλεως Αρχιμανδρίτης. π. Επιφάνιος Θεοδωρίδης, ο Διευθυντής του 2ου Πειραματικού Γυμνασίου Κιλκίς Αλέξανδρος Ταμουτσίδης, ιερείς και πολίτες.
Της συναυλίας προηγήθηκε αγιασμός από τον Ποιμενάρχη της μητροπολιτικής επαρχίας Κιλκίς για την έναρξη των μαθημάτων της σχολής παραδοσιακών τεχνών που λειτουργεί με μεγάλη επιτυχία η ενορία. 
